CELEX: 32013D0048
Language: et
Date: 2013-01-22 00:00:00
Title: 2013/48/EL: Nõukogu rakendusotsus, 22. jaanuar 2013 , millega muudetakse rakendusotsust 2011/77/EL Iirimaale liidu finantsabi andmise kohta

24.1.2013   
            
            
               ET
            
            
               Euroopa Liidu Teataja
            
            
               L 21/30
            
         
      NÕUKOGU RAKENDUSOTSUS,
   22. jaanuar 2013,
   millega muudetakse rakendusotsust 2011/77/EL Iirimaale liidu finantsabi andmise kohta
   (2013/48/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 11. mai 2010. aasta määrust (EL) nr 407/2010, millega luuakse Euroopa finantsstabiilsusmehhanism, (1) eriti selle artikli 3 lõiget 2,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Iirimaa taotluse alusel andis nõukogu Iirimaale rakendusotsusega 2011/77/EL (2) finantsabi, et toetada tugevat majandus- ja rahandusreformikava, mille eesmärk on taastada usaldus, võimaldada majandusel tagasi pöörduda jätkusuutliku kasvu teele ning tagada Iirimaa, euroala ja liidu finantsstabiilsus.
            
         
               (2)
            
            
               Kooskõlas rakendusotsuse 2011/77/EL artikli 3 lõikega 9 vaatas Euroopa Komisjon koos Rahvusvahelise Valuutafondiga ning konsulteerides Euroopa Keskpangaga kaheksandat korda läbi Iirimaa ametiasutuste edusammud kokkulepitud meetmete rakendamisel ning kõnealuste meetmete tõhususe ning nende majandusliku ja sotsiaalse mõju.
            
         
               (3)
            
            
               Kohandamisprogrammi raames kehtestatud pankade finantsvõimenduse vähendamise eesmärkide täitmise osas on toimunud oluline edasiminek. Kaks Iirimaa panka on edukalt vähendanud või vähendamas laenude ja hoiuste suhet sihttasemeni 122,5 %, mis kavakohaselt tuleks saavutada alles 2013. aasta lõpuks. Kolmas siseriiklik pank on võõrandanud teatava osa mittepõhivarast ja pärast seda, kui Euroopa Komisjon on võtnud vastu otsuse panga ümberkorralduskava kohta, vaadatakse tema programmikohased finantsvõimenduse vähendamise nõuded uuesti läbi.
            
         
               (4)
            
            
               Seda olulist edasiminekut arvestades aitaks muudatuste tegemine programmi järelevalveraamistikus, mille põhjal jälgitakse pankade finantsvõimenduse vähendamist vastavalt mittepõhivara võõrandamise nominaaleesmärkidele, ning pankade stabiilse netorahastamise kordaja ja likviidsuskattekordaja paranemise põhjalik järelevalve vältida pangahoiuste hinna liigset moonutamist ja valmistada panku ette Basel III likviidsusnõuete täitmiseks.
            
         
               (5)
            
            
               Neid arenguid ja kaalutlusi arvesse võttes tuleks rakendusotsust 2011/77/EL muuta,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsuse 2011/77/EL artiklit 3 muudetakse järgmiselt:
   
               1)
            
            
               lõike 8 punkt c asendatakse järgmisega:
               
                           „c)
                        
                        
                           kui pankade ümberkorralduskavade käimasoleva läbivaatamise käigus ei lepita Euroopa Komisjoniga kokku teisiti, vähendatakse siseriiklike pankade finantsvõimendust vastavalt 2011. aasta usaldatavusnõuete kohase likviidsuse hindamise tulemusel kehtestatud mittepõhivara võõrandamise ja amortiseerimise nominaaleesmärkidele, ning jälgitakse, mil määral on pangad viinud oma likviidsusmäära ja stabiilse netorahastamismäära vastavalt kohandamisprogrammis kokku lepitud põhjalikule järelevalveraamistikule kooskõlla asjaomaste Basel III nõuetega;”;
                        
                     
         
               2)
            
            
               lõige 10 asendatakse järgmisega:
               „10.   Vastavalt vastastikuse mõistmise memorandumile teeb Iirimaa 2013. aastal järgmist:
               
                           a)
                        
                        
                           viib lõpule Euroopa Pangandusjärelevalve testidega vastavusse viidud pangastressitestid, tuginedes 2011. aastal läbiviidud usaldatavusnõuete kohase kapitali hindamise tulemustele ja 2012. aasta finantsmeetmete kavale. Stressitestid on ranged ja läbipaistvad ning nende puhul lähtutakse endiselt usaldusväärsetest laenukahjumi prognoosidest. Testide tulemuste avaldamisel võetakse arvesse järgmiste Euroopa Pangandusjärelevalve stressitestide toimumise aega;
                        
                     
                           b)
                        
                        
                           vähendab siseriiklike pankade finantsvõimendust vastavalt 2011. aasta usaldatavusnõuete kohase likviidsuse hindamise tulemusel 2013. aasta lõpuks kehtestatud mittepõhivara võõrandamise ja amortiseerimise nominaaleesmärkidele, kui pankade ümberkorralduskavade käimasoleva läbivaatamise käigus ei lepita Euroopa Komisjoniga kokku teisiti, ning jälgib, mil määral on pangad viinud oma likviidsusmäära ja stabiilse netorahastamismäära vastavalt kohandamisprogrammis kokku lepitud põhjalikule järelevalveraamistikule kooskõlla asjaomaste Basel III nõuetega.”
                        
                     
         Artikkel 2
   Käesolev otsus on adresseeritud Iirimaale.
   
      Brüssel, 22. jaanuar 2013
      
         
            Nõukogu nimel
         
         
            eesistuja
         
         M. NOONAN
         
      
   
   
      (1)  ELT L 118, 12.5.2010, lk 1.
   
      (2)  ELT L 30, 4.2.2011, lk 34.